BRATISLAVA/ŽILINA 21. marca (SITA) - Päťročný trest hrozí dvom mužom z Lučenca, ktorí ešte vlani v septembri prevážali vo Forde Tranzit 72-tisíc kusov cigariet z Ukrajiny. Ak by sa im cigarety podarilo predať, spôsobili by štátu škody za vyše 120-tisíc korún. Vyšetrovateľ ukončil prípad návrhom na podanie obžaloby.
Obvineniam zo skrátenia dane a poistného čelí 44-ročná živnostníčka z Ružomberka. Žena v roku 2002 zatajila príjmy z podnikania. Podľa informácií žilinského policajného hovorcu Igora Mahuta, podnikateľka spôsobila štátu škodu za viac ako 2,2 milióna. Ružomberčanke teraz hrozí trest na tri až desať rokov.